Document ID: 32006D0528

KOMISSION PÄÄTÖS,
tehty 27 päivänä heinäkuuta 2006,
ennalta ehkäisevien rokotusten käyttöönotosta erittäin patogeenista H5N1-lintuinfluenssaa vastaan ja siihen liittyvistä siirtämistä koskevista säännöksistä Alankomaissa tehdyn päätöksen 2006/147/EY muuttamisesta
(tiedoksiannettu numerolla K(2006) 3338)
(Ainoastaan hollanninkielinen teksti on todistusvoimainen)
(2006/528/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (1) ja erityisesti sen 57 artiklan 2 kohdan,
sekä katsoo seuraavaa:
(1)
Ennalta ehkäisevien rokotusten käyttöönotosta erittäin patogeenista H5N1-lintuinfluenssaa vastaan ja siihen liittyvistä siirtämistä koskevista säännöksistä Alankomaissa 24 päivänä helmikuuta 2006 tehdyssä komission päätöksessä 2006/147/EY (2) hyväksytään Alankomaiden 21 päivänä helmikuuta 2006 komissiolle toimittama ennalta ehkäisevä rokotusohjelma erittäin patogeenista H5N1-lintuinfluenssaa vastaan (jäljempänä ’ennalta ehkäisevä rokotusohjelma’). Siinä säädetään lisäksi tietyistä toimenpiteistä, joita sovelletaan Alankomaissa, kun tehdään ennalta ehkäiseviä rokotuksia siipikarjatiloilla, joilla on erityinen tartunnan kulkeutumisvaara, sekä rajoituksista, jotka koskevat rokotetun siipikarjan siirtämistä.
(2)
Alankomaat on ennalta ehkäisevän rokotusohjelman mukaisesti toteuttanut ”luonnonmukaisesti kasvatetun” ja ”vapaana kasvatetun” munivan siipikarjan sekä ”takapihoilla pidettävän siipikarjan” ennalta ehkäisevän rokotusohjelman erittäin patogeenista H5N1-lintuinfluenssaa vastaan. Ennalta ehkäisevä rokotusohjelma on kokeiluhanke, sillä näissä olosuhteissa tapahtuvasta rokottamisesta ja joidenkin näiden lajien rokottamisesta on vähän kokemusta.
(3)
Päätöksellä 2006/147/EY hyväksytyn Alankomaiden esittämän ennalta ehkäisevän rokotusohjelman mukaisesti ennalta ehkäisevät rokotukset oli saatava päätökseen 30 päivään kesäkuuta 2006 mennessä. Alankomaat antoi rokotuksia ennalta ehkäisevän rokotusohjelman mukaisesti kyseiseen päivämäärään saakka.
(4)
Alankomaat on päätöksen 2006/147/EY 13 artiklassa säädetyn raportointivelvollisuuden mukaisesti toimittanut kertomuksen, joka sisältää tietoa ennalta ehkäisevän rokotusohjelman täytäntöönpanosta, ja raportoinut elintarvikeketjua ja eläinten terveyttä käsittelevälle pysyvälle komitealle sekä asiantuntijatyöryhmille ennalta ehkäisevien rokotusten käytöstä ja pyytänyt saada jatkaa tällaista rokottamista.
(5)
Alankomaiden esittämien tietojen perusteella näyttää lisäksi, että on saatava lisää käytännön kokemusta ennalta ehkäisevien rokotusten käytöstä erittäin patogeenisen H5N1-lintuinfluenssan leviämisen estämiseksi. Tämän vuoksi on aiheellista hyväksyä tällaisten ennalta ehkäisevien rokotusten antaminen 31 päivään heinäkuuta 2007.
(6)
Alankomaat on lisäksi pyytänyt hyväksymään tietyt muutokset 21 päivänä helmikuuta 2006 esittämäänsä ennalta ehkäisevään rokotusohjelmaan; ne koskevat ohjelman käytännön täytäntöönpanoa, kuten rokotettavia lajeja, bivalenttien rokotteiden käyttöä, yksittäisten lintujen tunnistamista takapihoilla pidettävissä siipikarjaparvissa, rokotuspaikkaa sekä tällaisen siipikarjan siirtämisen rajoituksia. Komissio katsoo, että muutokset ovat asiaan liittyvän yhteisön lainsäädännön mukaiset.
(7)
Päätös 2006/147/EY olisi näin ollen muutettava vastaavasti.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2006/147/EY seuraavasti:
1)
Korvataan 1 artiklan 2 kohdan a alakohta seuraavasti:
”a)
’takapihoilla pidettävällä siipikarjalla’ tarkoitetaan kanoja, kalkkunoita ja muita lahkoon Galliformes kuuluvia lajeja sekä ankkoja, hanhia ja muita lahkoon Anseriformes kuuluvia lajeja, joita niiden omistajat pitävät
i)
omaa kulutusta tai käyttöä varten; tai
ii)
lemmikkeinä.”
2)
Korvataan 2 artiklan 1 kohta seuraavasti:
”1. Hyväksytään Alankomaiden 21 päivänä helmikuuta 2006 komissiolle toimittama ennalta ehkäisevä rokotusohjelma erittäin patogeenista H5N1-lintuinfluenssaa vastaan sekä tähän ohjelmaan tehdyt muutokset, jotka Alankomaat toimitti komissiolle 29 päivänä kesäkuuta 2006 ja jotka koskevat muun muassa ohjelman jatkamista 31 päivään heinäkuuta 2007 (’ennalta ehkäisevä rokotusohjelma’).
Ennalta ehkäisevän rokotusohjelman mukaisesti ennalta ehkäiseviin rokotuksiin on käytettävä H5-alatyypin lintuinfluenssan inaktivoitua heterologista rokotetta tai lintuinfluenssan molempia alatyyppejä H5 ja H7 sisältävää inaktivoitua heterologista bivalenttia rokotetta, jolle Alankomaat on myöntänyt luvan takapihoilla pidettävää siipikarjaa sekä luonnonmukaisesti ja vapaana kasvatettuja munivia kanoja varten Alankomaissa.”
3)
Korvataan 4 artiklan 1 kohta seuraavasti:
”1)
Rokotetun, takapihoilla pidettävän siipikarjan on oltava yksilöllisesti tunnistettavissa ja sitä voidaan
a)
siirtää ainoastaan muille takapihoilla siipikarjaa pitäville tiloille Alankomaissa; tai
b)
ainoastaan tilapäisesti koota Alankomaissa pidettäviä näyttelyjä varten.
Tällaisten siirtojen tai kokoamisten on oltava ennalta ehkäisevän rokotusohjelman mukaiset, ja niistä on pidettävä kirjaa.”
2 artikla
Osoitus
Tämä päätös on osoitettu Alankomaiden kuningaskunnalle.
Tehty Brysselissä 27 päivänä heinäkuuta 2006.

Labels: 0
18
6